Frontex – EUs grænseagentur er kritisk over for NGOernes redningsaktioner i Middelhavet. Deler du den kritik?

»Vi har set, at NGOerne er rykket tættere på den libyske kyst, og jeg ved, at den italienske anklagemyndighed undersøger NGOernes adfærd. Det er Frontex’ opfattelse, at menneskesmuglerne udnytter, at redningsaktionerne i højere grad sker tættere ved den libyske kyst. For det betyder, at menneskesmuglerne nu sætter langt flere migranter i både af langt dårligere kvalitet, end vi så for bare et år siden,« lyder Inger Støjbergs svar i et skriftligt interview med Berlingske.

NGOerne siger, at de blot udfører det humanitære job, de er sat i verden for – nemlig at redde liv?

»Vi har alle en humanitær forpligtelse til at redde mennesker i nød, og den rolle påtager både Frontex og de italienske myndigheder sig i Middelhavet. Men vi skal helt væk fra et system, der tilsyneladende har den effekt, at menneskesmuglerne sætter langt flere migranter i både af dårligere kvalitet, fordi migranterne reddes tæt på kysten.«

NGOerne siger også, at de blot udfører det job, som EU burde påtage sig – nemlig at sørge for, at folk ikke drukner i Middelhavet?

»Der er ingen tvivl om, at de italienske myndigheder og Frontex gør et stort stykke arbejde i forhold til at redde liv i Middelhavet. Men det er i mine øjne vigtigt, at EU arbejder for, at redningsaktionerne i højere grad bidrager til at underminere menneskesmuglernes forretningsmodel.«

Skal man i sidste ende lade mennesker drukne for at skræmme nye migranter fra at tage turen?

»Vi har alle en humanitær forpligtelse til at redde folk i nød på havet. Der er desværre noget, der tyder på, at menneskesmuglerne spekulerer i, at NGOernes redningsfartøjer ligger så tæt på kysten.

Så vi skal helt væk fra et system, hvor menneskesmuglerne tilsyneladende benytter sig af udsigten til, at redningsfartøjer redder migranter tæt på kysten.«